**la femei nu se mai duce**

*Dorin Popa*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

cu viclenie, l-am pîndit în ultima vreme

de cîteva luni e muncit, apucat,

zdrențuit de ceva nevăzut

la mîncare nu ia seama

cana cu vin a vărsat-o

de mai multe ori

cu țigara se împacă mai bine

dar nici țigara nu pare să aibă

vreun gust

uneori își zărește ficatul înălțîndu-se

la cer

alteori fierea pare a-i fi

în dreptul Soarelui,

la femei nu se mai duce,

parcă, într-un fel, le ocolește,

ba chiar fuge de femei cu teamă

și rușine

se îndreaptă uneori spre casa iubitei

dar, de fapt, rătăcește pe coclauri aiurea

și, dacă-l privesc mai atent,

parcă se ascunde

de toate care sînt

ale lumii acesteia

ocolește orice ar putea să-l rețină

și o spaimă adîncă pare a se ridica

dintre umerii săi,

iar în nopțile de decembrie

îl îneacă plînsul,

îl sfîșie remușcarea

că a zăbovit aiurea ades

departe de odaia sa

tot mai neliniștit,

trecînd prin toate de-a bușilea,

tremurînd,

străin și stingher,

cu scîrbă și cu plăcere,

ia o coală de hîrtie

furată parcă

și notează cu litere deslînate,

tremurînde:

“cu viclenie, l-am pîndit în

ultima vreme

de cîteva luni e muncit,

apucat,

zdrențuit de ceva nevăzut

la mîncare nu ia seama

cana cu vin a vărsat-o

de mai multe ori...”